DA Den Europæiske Unions Tidende C 255/1

Meddelelse om afslutning af en undersøgelse vedrørende beskyttelsen af foreningsfriheden og organisationsfriheden i Republikken El Salvador, jf. artikel 19, stk. 2, i Rådets forordning (EF) nr. 732/2008

2009/C 255/01

Ved afgørelse 2008/316/EF (1) indledte Kommissionen den 31. marts 2008 en undersøgelse med henblik på at fastslå, om de nationale retsforskrifter i Republikken El Salvador (i det følgende benævnt »El Salvador«) ikke længere indbefatter Den Internationale Arbejdsorganisations (ILO) konvention nr. 87 om foreningsfrihed og beskyttelse af retten til at organisere sig, eller om disse retsforskrifter ikke er effektivt gennemført. Undersøgelsen blev indledt, idet Kommissionen havde modtaget oplysninger om, at El Salvadors højesteret i sin dom af 28. oktober 2007 i sag 63-2007 og 69-2007 havde erklæret, at visse bestemmelser i ILO's konvention nr. 87 ikke var forenelige med artikel 47 i El Salvadors forfatning.

Kommissionen gennemførte en undersøgelse og konstaterede, at El Salvador havde ratificeret ILO's konvention nr. 87 og indarbejdet den i de nationale retsforskrifter. I undersøgelsen konkluderedes det desuden, at dommen fra El Salvadors højesteret ikke ophævede ratifikationen af ILO's konvention nr. 87. Konventionen finder således stadig anvendelse i El Salvador. Højesterets dom betød dog, at artikel 2 i konvention 87 kun delvist fandt anvendelse. Organisationsretten, som er stadfæstet i artikel 2 i konvention nr. 87, fandt i El Salvador kun anvendelse for arbejdstagere i den private sektor men ikke for ansatte i den offentlige sektor.

Kommissionen modtog den 26. september 2008 en skrivelse fra El Salvadors regering, hvori regeringen meddelte, at den havde indledt en reform af forfatningens artikel 47 med henblik på at gøre det klart, at offentligt ansatte også skal have organisationsret. Regeringen forklarede desuden, at El Salvadors lovgivende forsamling godkendte denne reform den 24. august 2006, og forpligtede sig til at afslutte godkendelsesprocessen af denne reform, når landets nye lovgivende forsamling skulle træde sammen i maj 2009. Den 27. maj 2009 vedtog El Salvadors lovgivende forsamling en ændring af artikel 47 i El Salvadors forfatning vedrørende uforeneligheden med ILO's konvention nr. 87. Ændringen blev offentliggjort den 4. juni 2009 i El Salvadors statstidende, samling 383, nr. 102, og trådte i kraft den 12. juni 2009. Med ændringen udvides rettighederne i artikel 2 i konvention nr. 87 til også at omfatte ansatte i den offentlige sektor i El Salvador, samtidig med at den udelukker visse specifikke kategorier af offentligt ansatte. Anvendelsesområdet for undtagelsesklausulen er større end det ville være tilladt i henhold til ILO's konvention nr. 87. Uforeneligheden mellem El Salvadors lovgivning og ILO's konvention nr. 87 er således blevet reduceret betydeligt, selvom der stadig består en begrænset uforenelighed mellem ordlyden i den reviderede artikel 47 i El Salvadors forfatning og artikel 2 i ILO's konventions nr. 87.

Da den el salvadoranske regerings bestræbelser mundede ud i en ændring af artikel 47 i El Salvadors forfatning, som fjerner den vigtigste hindring for anvendelsen på El Salvadors område af rettighederne i artikel 2 i ILO's konvention nr. 87, er det Kommissionens opfattelse, at en midlertidig tilbagetrækning af den særlige ansporende ordning, jf., forordning (EF) nr. 732/2008 (2), ikke er berettiget på nuværende tidspunkt. Kommissionen vil dog følge udøvelsen af de rettigheder, der er sikret ved artikel 2 i konvention nr. 87, i forbindelse med den løbende overvågning af resultaterne i de lande, der er begunstigede med en særlig ansporende ordning, jf. artikel 8, stk. 3, i forordning (EF) nr. 732/2008.

I henhold til artikel 19, stk. 2, i forordning (EF) nr. 732/2008 har Kommissionen efter proceduren i samme forordnings artikel 27, stk. 5, truffet afgørelse om, at resultaterne af undersøgelsen ikke gør en midlertidig tilbagetrækning af den særlige ansporende ordning i kapitel II, afdeling 2 i forordning (EF) nr. 732/2008 berettiget, og afslutter derfor undersøgelsen.

(1) EUT L 108 af 18.4.2008, s. 29.

(2) EUT L 211 af 6.8.2008, s. 1.